Neuvoston asetus (EY) N:o 2220/2000, annettu 28 päivänä syyskuuta 2000, Euroopan huumausaineiden ja niiden väärinkäytön seurantakeskuksen (EDMC) perustamisesta annetun asetuksen (ETY) N:o 302/93 muuttamisesta



Virallinen lehti nro L 253 , 07/10/2000 s. 0001 - 0002



Neuvoston asetus (EY) N:o 2220/2000, annettu 28 päivänä syyskuuta 2000, Euroopan huumausaineiden ja niiden väärinkäytön seurantakeskuksen (EDMC) perustamisesta annetun asetuksen (ETY) N:o 302/93 muuttamisesta EUROOPAN UNIONIN NEUVOSTO, joka ottaa huomioon Euroopan yhteisön perustamissopimuksen ja erityisesti sen 308 artiklan, ottaa huomioon komission ehdotuksen(1), ottaa huomioon Euroopan parlamentin lausunnon(2), sekä katsoo seuraavaa: (1) Neuvosto antoi 8 päivänä helmikuuta 1993 asetuksen (ETY) N:o 302/93(3). (2) Euroopan huumausaineiden ja niiden väärinkäytön seurantakeskuksen (EDMC), jäljempänä "seurantakeskus", tehtävänä on yhteistyössä jäsenvaltioiden kanssa huolehtia huumausaineita ja niiden väärinkäyttöä koskevan eurooppalaisen tietoverkon (Reitox) perustamisesta ja sen toiminnan yhteensovittamisesta. (3) Syyskuussa 1998 antamassaan päätöslauselmassa seurantakeskuksen vuosikertomuksesta 1997, joka koskee huumausaineongelman tilannetta Euroopan unionissa, Euroopan parlamentti totesi katsovansa, että seurantakeskuksen on tarpeen aloittaa Keski- ja Itä-Euroopan ehdokasmaiden sekä Kyproksen ottaminen mukaan Reitox-verkkoon sekä näistä maista peräisin olevien tietojen huomioon ottaminen kertomuksissaan ja selvityksissään. (4) On tarpeen ottaa ehdokasmaat asteittain mukaan seurantakeskuksen toimintaan ja keskeisiin Reitox-verkon tehtäviin. (5) Phare-ohjelman alaisuudessa toteutettavalla usean edunsaajan huumausaineohjelmalla on tarkoitus etenkin auttaa Keski- ja Itä-Euroopan maita kehittämään ja lujittamaan tietojärjestelmiä ja verkostoja, joiden avulla voidaan kerätä, käsitellä ja levittää tietoa huumausaineista ja huumeriippuvuudesta edellä mainituissa maissa. (6) On suotavaa antaa suoraan seurantakeskuksen tehtäväksi toteuttaa rakenteellisen ja teknisen avun hankkeita huumausaineita koskevien tietojärjestelmien alalla Keski- ja Itä-Euroopan ehdokasmaiden ja muiden ehdokasmaiden hyväksi, jotta nämä maat saadaan mukaan seurantakeskuksen toimintaan ja rakenteellisia yhteyksiä Reitox-verkkoon voidaan perustaa. (7) On tarpeen, että seurantakeskus ottaa selvitystyöhönsä mukaan kaikki maat, joita Phare-ohjelma koskee ja jotka osallistuvat usean edunsaajan huumausaineohjelmaan, myös Albanian, Bosnian ja Hertsegovinan sekä entisen Jugoslavian tasavallan Makedonian. (8) Rakenteellisen avun hankkeisiin, joita seurantakeskuksen on toteutettava ehdokasmaissa ja Phare-ohjelman kohdemaissa, kuuluvat etenkin toimet, jotka liittyvät yhteensovittamiseen ja tietojen vaihtoon, osaamisen siirtoon, rakenteellisten yhteyksien perustamiseeen ja lujittamiseen Reitox-verkkoon sekä kansallisten yhteyspisteiden perustamiseen ja vahvistamiseen, ON ANTANUT TÄMÄN ASETUKSEN: 1 artikla Muutetaan asetus (ETY) N:o 302/93 seuraavasti: 1) Korvataan 1 artiklan 4 kohta seuraavasti: "4. Seurantakeskus ei voi toteuttaa toimenpiteitä, jotka miltään osin liittyvät muuhun kuin tiedottamisen ja tietojen käsittelyn alaan, sanotun kuitenkaan rajoittamatta 2 artiklan D kohdan 14 alakohdan soveltamista". 2) Lisätään asetuksen (ETY) N:o 302/93 2 artiklan D kohtaan alakohta seuraavasti: "14. Se voi Euroopan yhteisöjen komission pyynnöstä siirtää osaamistaan hakijamaissa ja Phare-ohjelman kohdemaissa sekä avustaa rakenteellisten yhteyksien perustamisessa ja vahvistamisessa Reitox-verkostoon sekä kansallisten yhteyspisteiden perustamisessa ja vakiinnuttamisessa". 2 artikla Tämä asetus tulee voimaan päivänä, jona se julkaistaan Euroopan yhteisöjen virallisessa lehdessä. Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 28 päivänä syyskuuta 2000. Neuvoston puolesta Puheenjohtaja D. Vaillant (1) EYVL C 342 E, 30.11.1999, s. 413. (2) Lausunto annettu 16. kesäkuuta 2000 (ei vielä julkaistu virallisessa lehdessä). (3) EYVL L 36, 12.2.1993, s. 1, asetus sellaisena kuin se on muutettuna asetuksella (EY) N:o 3294/94 (EYVL L 341, 30.12.1994, s. 7).